Document ID: 32004R1862

KOMISIJAS REGULA (EK) Nr. 1862/2004
(2004. gada 26. oktobris),
ar kuru nosaka arbūziem piemērojamo tirdzniecības standartu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju (1) un jo īpaši tās 2. panta 2. punktu,
tā kā:
(1)
Arbūzi ir iekļauti to produktu sarakstā, uz kuriem attiecas Regulas (EK) Nr. 2200/96 I pielikumā iekļautie tirdzniecības standarti. Komisijas 1997. gada 16. jūnija Regulā (EK) Nr. 1093/97, ar kuru nosaka arbūziem piemērojamos tirdzniecības standartus (2), ir izdarīti vairāki grozījumi. Skaidrības labad ir jāatceļ Regula (EK) Nr. 1093/97, un no 2005. gada 1. janvāra tā jāaizstāj ar jaunu regulu.
(2)
Šajā sakarā, kā arī, lai saglabātu pārredzamību starptautiskajos tirgos, jāņem vērā ANO/EEK FFV-37 standarts, ko attiecībā uz arbūzu tirdzniecību un tirgus kvalitātes uzraudzību ieteikusi Apvienoto Nāciju Organizācijas Eiropas Ekonomikas komisijas (ANO/EEK) darba grupa jautājumos par lauksaimniecības produktu kvalitātes standartiem, kā arī jāņem vērā regulas pēdējie grozījumi.
(3)
Jauno standartu piemērošanai ir jānovērš neapmierinošas kvalitātes produktu nonākšana tirgū, jāorientē ražošana uz patērētāju prasībām un jāsekmē tirdzniecības attiecības, kuru pamatā ir godīga konkurence, tādējādi palīdzot uzlabot ražošanas rentabilitāti.
(4)
Minētie standarti ir piemērojami visos tirdzniecības posmos. Pārvadājumi lielos attālumos, ilgstoša uzglabāšana un dažādie procesi, kam produkti tiek pakļauti, var izraisīt pārmaiņas šo produktu bioloģiskās attīstības dēļ vai tādēļ, ka tiem piemīt tendence bojāties. Šīs pārmaiņas jāņem vērā, piemērojot standartus tajos tirdzniecības posmos, kas seko nosūtīšanai.
(5)
Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
Pielikumā ir izklāstīts tirdzniecības standarts arbūziem, uz kuriem attiecas KN kods 0807 11.
Standartu piemēro visos tirdzniecības posmos saskaņā ar nosacījumiem, kas paredzēti Regulā (EK) Nr. 2200/96.
Tomēr posmos pēc nosūtīšanas attiecībā uz standarta prasībām var pieļaut, ka:
a)
produkti ir mazāk svaigi un stingri;
b)
produkti var būt ar nelielām pārmaiņām to attīstības dēļ un tādēļ, ka tiem piemīt tendence bojāties.
2. pants
Regulu (EK) Nr. 1093/97 atceļ.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 26. oktobrī

Labels: 7
3
17